Toshkent halqa avtomobil yo‘li bo‘ylab 8 ta yangi avtobekat quriladi

Vazirlar Mahkamasining 2013-yil 13-noyabrdagi qarori bilan 2014—2015-yillarda Toshkent shahrida shahar yo‘lovchi tashish transportini tashkil etish tizimini yanada takomillashtirish chora-tadbirlari kompleks dasturi tasdiqlandi. Bu haqda “Gazeta.uz” xabar bermoqda.

 Foto © O‘zA
Dasturda yo‘nalishli taksilarning 4 ta yo‘nalishini bosqichma-bosqich yopish, 18 ta yo‘nalishning uzunligini qisqartirish va 15 ta yo‘nalishning harakatlanish sxemasini o‘zgartirish yo‘li bilan liniyadagi avtobuslar va yo‘nalishli taksilar harakati yo‘nalishlarining bir-birini takrorlashini bartaraf etish nazarda tutilgan.
Shuningdek, sutkaning turli vaqtida yo‘lovchilar oqimi intensivligiga va shahar ko‘chalarining o‘tkazish layoqatiga qarab bir yo‘nalishda katta va o‘rtacha sig‘imli avtobuslardan foydalanish rejalashtirilgan.
Bundan tashqari, dasturdan shahar atrofi yo‘nalishlarining oxirgi to‘xtash joylarini Toshkent halqa avtomobil yo‘li bo‘ylab joylashtirgan holda shahar va shahar atrofi yo‘nalishlari sxemalarini maqbullashtirish doirasida 8 ta: “Baxt” (Olmaliq yo‘nalishi), “Tuzel” (Tuzel), “Agrar universitet” (Unqo‘rg‘on), “Uch qahramon” (Chimkent), “Keles” (Keles), “Beshqayrag‘och” (Nazarbek), “Erkin” (Chinoz), “Choshtepa” (Yangiyo‘l—Zangiota) yangi yo‘lovchilar avtostansiyalarini qurish; “Qo‘yliq S-1” (Bekobod yo‘nalishi) avtostansiyasini rekonstruksiya qilish va kengaytirish; 3 ta mavjud avtostansiyadan: “TTZ” (Chirchiq), “Tibbiyot shaharchasi” (Toshkent mineral suvlar yo‘nalishi) va “Do‘stlik-2” (Yangiyo‘l)dan foydalanish va boshqalar o‘rin olgan.